b'\n_START_ARTICLE_\nJan van Scorel\n_START_PARAGRAPH_\nJanas van Skorelis (ol. Jan van Scorel, 1495 m. \xe2\x80\x93 1562 m. gruod\xc5\xbeio 6 d., Utrechtas) \xe2\x80\x93 XVI a. Nyderland\xc5\xb3 renesanso laikotarpio tapytojas.\n_START_SECTION_\nBiografija\n_START_PARAGRAPH_\nJanas van Skorelis gim\xc4\x97 1495 m. rugpj\xc5\xab\xc4\x8dio m\xc4\x97nes\xc4\xaf Skorlo (Skorelo) miestelyje prie Alkmaro. Jis tikriausiai mok\xc4\x97si pas Cornelis Buys Alkmare. 1512 m. Van Skorelis persik\xc4\x97l\xc4\x97 \xc4\xaf Amsterdam\xc4\x85, kur \xc4\xafstojo \xc4\xaf Jacob Cornelisz. van Oostsanen dail\xc4\x97s dirbtuv\xc4\x99. Pasak Karel van Mander, Van Skorelis taip pat mok\xc4\x97si pas Jan Gossaert, kuris savo ruo\xc5\xbetu nuo 1517 m. dirbo Utrechte. 1519 m. Janas van Skorelis i\xc5\xa1keliavo \xc4\xaf Venecij\xc4\x85. Kelion\xc4\x97s metu aplank\xc4\x97 Keln\xc4\x85, Strasb\xc5\xabr\xc4\x85, Bazel\xc4\xaf, Niurnberg\xc4\x85. Pastarajame mieste susitiko Diurer\xc4\xaf. 1520 m. i\xc5\xa1 Venecijos Van Skorelis keliavo \xc4\xaf Palestin\xc4\x85. Po gr\xc4\xaf\xc5\xbeimo i\xc5\xa1 Jeruzal\xc4\x97s Janas van Skorelis kur\xc4\xaf laik\xc4\x85 gyveno Venecijoje, studijavo D\xc5\xbeord\xc5\xbeon\xc4\x97s ir Palma Vecchio k\xc5\xabrinius._NEWLINE_1522 m. olandas Adriaan Florensz. Boeyens buvo i\xc5\xa1rinktas popie\xc5\xbeiumi Adrianu VI ir Van Skorelis persik\xc4\x97l\xc4\x97 \xc4\xaf Rom\xc4\x85, kur buvo paskirtas Vatikano kolekcij\xc5\xb3 pri\xc5\xbei\xc5\xabr\xc4\x97toju. \xc5\xa0iuo laikotarpiu, pasak Karel van Mander, Van Skorelis studijavo antikines architekt\xc5\xabros ir skulpt\xc5\xabros liekanas, Mikeland\xc5\xbeelo ir Rafaelio k\xc5\xabrinius. 1524 m. vasar\xc4\x85 Janas van Skorelis gr\xc4\xaf\xc5\xbeo \xc4\xaf Nyderlandus ir apsistojo Utrechte, kur tapo \xc5\xa0v. Jono ba\xc5\xbeny\xc4\x8dios vikaru. Janas van Skorelis u\xc5\xbesi\xc4\x97m\xc4\x97 pla\xc4\x8dia veikla, jis buvo humanistas, poetas, muzikantas ir labai gerbiamas to meto Nyderland\xc5\xb3 dailininkas. Didel\xc4\x97 jo k\xc5\xabrybos dalis, religiniai triptikai, paveikslai, buvo v\xc4\x97liau sunaikinti protestant\xc5\xb3. Jo \xc5\xbeymesniais mokiniais buvo Antonis Mor ir Maerten van Heemskerck. Janas Van Skorelis mir\xc4\x97 1562 m. gruod\xc5\xbeio 6 d., Utrechte. Van Skoreliui priskiriamas auk\xc5\xa1tojo renesanso itali\xc5\xa1k\xc5\xb3 motyv\xc5\xb3 \xc4\xafne\xc5\xa1imas \xc4\xaf \xc5\xa1iaurin\xc4\x97s Nyderland\xc5\xb3 dalies tapyb\xc4\x85, toki\xc5\xb3 kaip nuogo k\xc5\xabno, antikin\xc4\x97s architekt\xc5\xabros ir drapiruo\xc4\x8di\xc5\xb3 motyv\xc5\xb3, \xc4\xafsivaizduojam\xc5\xb3 pla\xc4\x8di\xc5\xb3 peiza\xc5\xbe\xc5\xb3 vaizdavimas. Talentingiausiais Van Skorelio darbais laikomi portretai, pavyzd\xc5\xbeiui, \xe2\x80\x9eAgatha van Schoonhoven portretas\xe2\x80\x9c. Jis yra nutap\xc4\x99s grupini\xc5\xb3 piligrim\xc5\xb3 portret\xc5\xb3 Harleme ir Utrechte.'